CELEX: 62016CN0205
Language: ro
Date: 2016-04-11 00:00:00
Title: Cauza C-205/16 P: Recurs introdus la 11 aprilie 2016 de SolarWorld AG împotriva Ordonanţei Tribunalului (Camera a cincea) din 1 februarie 2016 în cauza T-142/14, SolarWorld AG și alții/Consiliul Uniunii Europene

27.6.2016   
            
            
               RO
            
            
               Jurnalul Oficial al Uniunii Europene
            
            
               C 232/6
            
         Recurs introdus la 11 aprilie 2016 de SolarWorld AG împotriva Ordonanţei Tribunalului (Camera a cincea) din 1 februarie 2016 în cauza T-142/14, SolarWorld AG și alții/Consiliul Uniunii Europene
   (Cauza C-205/16 P)
   (2016/C 232/07)
   Limba de procedură: engleza
   
      Părțile
   
   
      Recurentă: SolarWorld AG (reprezentanți: L. Ruessmann, avocat, J. Beck, Solicitor)
   
      Celelalte părți din procedură: Brandoni solare SpA, Solaria Energia y Medio Ambiente, SA, Consiliul Uniunii Europene, Comisia Europeană, China Chamber of Commerce for Import and Export of Machinery and Electronic Products (CCCME)
   
      Concluziile recurentei
   
   Recurenta solicită Curții:
   
               —
            
            
               constatarea faptului că recursul este admisibil și fondat;
            
         
               —
            
            
               anularea Ordonanței Tribunalului în cauza T-142/14;
            
         
               —
            
            
               pronunțarea pe fond și anularea articolului 2 din Regulamentul 1239/2013, sau trimiterea cauzei Tribunalului spre rejudecare, astfel încât acesta din urmă să statueze cu privire la fondul acțiunii în anulare; și
            
         
               —
            
            
               obligarea Consiliului la plata cheltuielilor de judecată.
            
         
      Motivele și principalele argumente
   
   Tribunalul a săvârșit o eroare de drept prin faptul că a constatat că articolul 2 din Regulamentul nr. 1239/2013 (1) este indisociabil de restul acestui regulament. Modificarea formei măsurilor nu schimbă domeniul de aplicare al regulamentului care le impune. Domeniul de aplicare al drepturilor compensatorii acoperă ansamblul importurilor de la producători cu privire la care s-a constatat că fost implicați în subvenționare prejudiciabilă, și obiectivul acestora, indiferent de formă, este să fie adecvate pentru a înlătura prejudiciul suferit de producătorii Uniunii Europene. Acest domeniu de aplicare nu este modificat prin anularea articolului 2.
   Ordonanța atacată încalcă dreptul recurentei în temeiul articolului 47 din Carta drepturilor fundamentale a Uniunii Europene, în sensul că acesta neagă industriei Uniunii o cale de atac jurisdicțională în materie de protecție comercială împotriva unor măsuri definitive care nu respectă cerințele regulamentului de bază. În plus, ordonanța atacată încalcă dreptul recurentei în temeiul articolului 20 din Carta drepturilor fundamentale a Uniunii Europene prin plasarea producătorilor-exportatori într-o poziție mai favorabilă decât industria Uniunii, având în vedere că jurisprudența le recunoaște dreptul la o cale de atac.
   
      (1)  Regulamentul de punere în aplicare (UE) nr. 1239/2013 al Consiliului din 2 decembrie 2013 de instituire a unei taxe compensatorii definitive la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză (JO 2013, L 325, p. 66)